Textul propunerii:

Prin prezenta, vă transmitem propunerile și observațiile membrilor Asociației Operatorilor Mobili din România - Orange, Vodafone, Telekom – cu privire la conținutul Proiectului de Hotărâre de Guvern privind organizarea și funcționarea Ministerului Transporturilor, Infrastructurii și Comunicațiilor, document supus consultării publice la data de 18.11.2019.

• Art. 5. - (1) litera B pct. 2

„Art. 5. - (1) În calitatea sa de autoritate de stat în domeniul transporturilor și în domeniul comunicațiilor electronice, serviciilor poștale, securității cibernetice, tehnologiei informației, a societății informaționale, a interoperabilității sistemelor informatice, Ministerul Transporturilor, Infrastructurii și Comunicațiilor îndeplinește, în conformitate cu reglementările în vigoare, următoarele atribuții principale:

[...]

2. exercită calitatea de autoritate competentă pentru implementarea Regulamentului (UE) 2017/2394 al Parlamentului European și al Consiliului din 12 decembrie 2017 privind cooperarea dintre autoritățile naționale însărcinate să asigure respectarea legislației în materie de protecție a consumatorului și de abrogare a Regulamentului (CE) nr.2006/2004, având următoarele competențe: [...]”

În opinia noastră, atribuirea către Ministerul Transporturilor, Infrastructurii și Comunicațiilor a calității de autoritate competentă pentru implementarea Regulamentului (UE) 2017/2394 și implicit instituirea în sarcina acestuia a competențelor enumerate la literele a)- e), exced spiritului actului normativ european menționat.

În acest context, dorim să evidențiem faptul că în considerentul (4) din preambulul Regulamentului (UE) 2017/2394 este prevăzut în mod expres că autoritatea căreia i se atribuie

rolul de coordonare și care va avea astfel rol de birou unic de legătură la nivelul rețelei europene de autorități publice însărcinate cu asigurarea respectării legislației în materie de protecție a consumatorului, precum și rol de coordonare a celorlalte autorități publice existente la nivel național „ar trebui să dispună de suficiente competențe și de resursele necesare pentru a-și asuma acest rol esențial”.

Din perspectiva celor de mai sus și având în vedere experiența acumulată de membrii asociației noastre în raport cu activitatea de asigurare a respectării legislației pentru protecția consumatorului la nivel național, apreciem că această calitate ar trebui să fie deținută de Autoritatea Națională pentru Protecția Consumatorilor, autoritate publică ce coordonează și realizează în prezent strategia și politica în domeniul protecției consumatorilor și acționează pentru prevenirea și combaterea practicilor care dăunează vieții, sănătății, securității și intereselor economice ale consumatorilor.

Acest rol de coordonare, presupune exercitarea unor atribuții de supraveghere și control cu privire la toate sectoarele de activitate - nu numai sectorul transporturilor sau comunicațiilor electronice. În opinia noastră, ar fi contraproductiv ca rolul de autoritate competentă, care este definit ca fiind esențial inclusiv prin Regulamentului (UE) 2017/2394, să aparțină unei alte autorități decât aceea care are deja competențele legale și resursele necesare pentru îndeplinirea sa. Statutul actual al Autorității Naționale pentru Protecția Consumatorilor oferă premisele ca acest rol să înceapă să fie exercitat efectiv în cel mai scurt timp posibil.